|  |  |  |
| --- | --- | --- |
| New Picture (1) | София 1618, бул. “Цар Борис III” 136  тел.: 02/81-87-222, 02/81-87-272  факс: 02/81-87-267, [dfz@dfz.bg](mailto:dfz@dfz.bg), www.dfz.bg |  |

**ДО**

**ВСИЧКИ ЗАИНТЕРЕСОВАНИ**

**СТРАНИ**

**ОТНОСНО:** Прием от 09.05.2016 до 03.06.2016 г. по подмярка 7.6 „Проучвания и инвестиции, свързани с поддържане, възстановяване и подобряване на културното и природното наследство на селата“, от мярка 7. „Основни услуги и обновяване на селата в селските райони“ от ПРСР 2014 – 2020 г.“

**ВЪПРОС № 1:**

При попълване на количествено – стойностната сметка при вмъкване на редове в колона 2 от примерното КСС, когато подвидовете СМР са с различни мерни единици, как се определя единичната цена на основното СМР и съответното количество? Например: Раздел 6, част ВиК основното СМР под № 24 е Вътрешни ВиК, мерна единица: л.м. Подвидовете СМР са съответно „Полагане на тръби“ в л.м. и „Санитарни принадлежности (мивки, моноблоци и т.н.)“ с мерна единица бр. Какво следва да се впише на ред 24 „Вътрешни ВиК“ за количество и каква единична цена? Не става ясно какво се има предвид под „Вътрешни ВиК“ – съдейки по мярката, заложена в образеца на КСС (л.м.), дали само полагане на тръби или всички видове СМР (мивки, моноблоци, смесителни батерии, сифони и т.н.), касаещи изграждане на вътрешно ВиК? В случай, че са налични водопроводни и канализационни тръби с различни количества, различни диаметри и различни цени, кое количество и каква единична цена се вписва в ред 24 *„Вътрешни ВиК“*?

**ОТГОВОР № 1:**

При вмъкване на редове в колона 2 от примерното КСС по всяка част от СМР се описват видовете дейности, от които е съставена основната дейност. Когато се определя количеството и единичната цена на основната дейност, кандидата се съобразява със заложената непроменлива мерна единица. Променливите мерни единици на вмъкнатите съставни дейности, трябва да се прекалкулират към постоянно заложената мерна единица на съответната основна дейност.

Т.е. за позиция „Вътрешни ВиК” с мерна единица л.м. следва да калкулирате общата сума на разходите за всички подвидове СМР за вътрешни ВиК (водопроводни и канализационни тръби, мивки, моноблоци, смесителни батерии, сифони, разходи за доставка, труд и т.н) и да ги отнесете като средна цена за линеен метър съгласно количествената сметка, заверена от правоспособно лице.

**ВЪПРОС № 2:**

В образеца на Заявление за подпомагане, *Раздел III Придружаващи общи документи*, относно т. 31 и т. 32, ако инвестиционния проект, с който се кандидатства, е съгласуван по реда на т. 31, следва ли да се съгласува и по реда на т. 32 и обратното?

**ОТГОВОР № 2:**

Да. Следва да се съгласува и по реда на т. 32.

**ВЪПРОС № 3:**

При издадено Становище от Министерство на културата от 2013 г., за което няма заверка с печат върху графичните материали на проектната документация, следва ли да се съгласува отново с Министерство на културата и по реда на коя точка – 31 или 32 от образеца на Заявление за подпомагане, *Раздел III Придружаващи общи документи*?

**ОТГОВОР № 3:**

При издадено Становище от Министерство на културата от 2013 г., за което няма заверка с печат върху графичните материали на проектната документация, следва да се съгласува с Министерство на културата по реда т. 32 от образеца на Заявление за подпомагане, *Раздел III Придружаващи общи документи*.

**ВЪПРОС № 4:**

В образеца на Заявление за подпомагане, *Раздел III Придружаващи общи документи*, т. 13 *„Справка за имуществото на местното поделение на БПЦ, заверена от съответното епархийско управление, издадена по образец одобрен от Светия Синод, съгласуван с МЗХ и РА“*. Като пояснение е посочено *„Документът се предоставя от всички кандидати, съгласно утвърдена от Св.Синод "Справка за имуществото на местно поделение на БПЦ", съгласувана с МЗХ и РА, който образец се намира на следния адрес http://www.dfz.bg“*. На сайта на ДФЗ, където се намират другите документи от пакета за кандидатстване по Подмярка 7.6. такава справка липсва. Въпросът ни е ако вече е на разположение – къде точно се намира, а ако все още няма такава – кога ще бъде достъпна?

**ОТГОВОР № 4:**

„Справка за имуществото на местното поделение на БПЦ, заверена от съответното епархийско управление, издадена по образец одобрен от Светия Синод, съгласуван с МЗХ и РА“е налична на адрес: <http://www.dfz.bg/bg/prsr-2014-2020/merki-podpomagane/>

**ВЪПРОС № 5:**

В образеца на Заявление за подпомагане, Раздел III Придружаващи общи документи, т. 30 *„Удостоверение от съответния окръжен съд за вписване на местно поделение на вероизповеданието регистрирано по чл. 20 от Закона за вероизповеданията“*. След направена сверка за реда на издаване на такова Удостоверение в съответния Окръжен съд и Районен съд ни отговарят, че нямат и не могат да ни издадат такъв документ, като ни препращат към Регистър Булстат към Агенция по вписванията. Кандидатът е регистриран в регистър Булстат. При положение, че такъв документ не може да бъде издаден, какъв документ трябва да представим по т. 30?

**ОТГОВОР № 5:**

Следва да се представи удостоверение отсъответния окръжен съд за вписване на местно поделение на вероизповеданието регистрирано по чл. 20 от Закона за вероизповеданията.

Съгласно чл. 1 от Наредба № 14 от 24 юли 1991 г. за водене и съхранение на регистрите за вписванията (обн. ДВ. бр. 62 от 1991 г.) (Наредба № 14 от 24 юли 1991 г.) - Регистърът за юридическите лица с нестопанска цел и другите юридически лица, които не са търговци, се води от окръжния съд по седалището на юридическото лице.

**ВЪПРОС № 6:**

Съгласно изискванията на Наредба № 6, Приложение № 5 трябва да присъства в пакета документи за кандидатстване. На официалния сайт на ДФЗ в пакета документи по Подмярка 7.6. отделен образец на Приложение № 5 липсва. Въпросът ни е: ще има ли отделен образец на Приложение № 5 или следва да попълним това от Наредба № 6?

**ОТГОВОР № 6:**

Приложение № 5 (Анализ за устойчивост на инвестицията) част от Наредба № 6/28.03.2016 г. е налично на адрес <http://www.dfz.bg/bg/prsr-2014-2020/merki-podpomagane/>

**ВЪПРОС № 7:**

Къде в *Раздел III Придружаващи общи документи* би следвало да отбележим и приложим Приложение № 5?

**ОТГОВОР № 7:**

Приложение № 5 (Анализ за устойчивост на инвестицията) се прилага ведно със Заявлението за подпомагане по подмярка 7.6. „Проучвания и инвестиции, свързани с поддържане, възстановяване и подобряване на културното и природното наследство на селата“, от мярка 7. „Основни услуги и обновяване на селата в селските райони“ от ПРСР 2014 – 2020 г.“

**ВЪПРОС № 8:**

Кои са лицата, които са упълномощени да вземат решения или да упражняват контрол по отношение на кандидата/ползвателя на помощта? Кое е упълномощаващото лице? В кои случаи и за кои кандидати е изискуем документа – „Нотариално заверено изрично пълномощно за лицата, упълномощени да вземат решения или да упражняват контрол по отношение на кандидата/ползвателя на помощта?

**ОТГОВОР № 8:**

\*Настоящият отговор се отнася единствено по отношение на местни поделения на вероизповедания на Българска Православна Църква – Българска Патриаршия.

Задължението за представяне на този документ от страна на кандидата произтича от разпоредбата на чл. 7, ал. 1, в която са посочени обстоятелства за отстраняване, при наличието на които не се подпомагат ползватели/кандидати за помощ. Изпълнението на изискванията по чл. 7, ал. 1 се доказва с попълване на декларация към момента на кандидатстване съгласно приложение № 2 от Наредба № 6/28.032016 г. В текста на декларацията е посочено, че същата се попълва и подписва от всички лица представляващи кандидата/ползвателя на помощта, негови законни или упълномощени представители, член/ове на управителния му орган, както и временно изпълняващ такава длъжност, както и лицата упълномощени да вземат решения или да упражняват контрол по отношение на кандидата/ползвателя на помощта.

Съгласно чл. 6 от Наредба № 6 за подпомагане могат да кандидатстват местни поделения на вероизповедания, регистрирани като юридически лица съгласно чл. 20 на Закона за вероизповеданията или признати за юридически лица по силата на чл. 10 от същия закон. В случаите на кандидати местни поделения на вероизповедания, признати за юридически лица по силата на чл. 10 от Закона за вероизповеданията, не се изисква доказване липсата на обстоятелства само по реда на чл. 7, ал. 1, т. 1 от Наредба № 6.

Съгласно чл. 13, ал. 1 от Устава на Българска Православна Църква (Устава) местните поделения на Българска Православна Църква – Българска Патриаршия са митрополии, църкви и манастири.

1. Местни поделения – църкви и манастири:

1.1. Управителен орган на кандидата/ползвателя на помощта – църква:

Съгласно чл. 140, ал. 4 от Устава на Българска Православна Църква (БПЦ), църквата се управлява от църковно настоятелство, което се състои от 4-6 души и се представлява пред компетентните органи от енорийския свещеник, който е председател на църковното настоятелство. В чл. 141, ал. 1 е посочено, че председател на църковното настоятелство по право е енорийският свещеник.

От гореизложеното се налага извода, че лицата, които са част от църковното настоятелство, както и неговия председател – енорийският свещеник, са посочените в декларацията съгласно Приложение № 2 от Наредба № 6 лица, които представляват кандидата/ползвателя на помощта, негови законни или упълномощени представители, член/ове на управителния му орган.

1.2. Управителен орган на кандидата/ползвателя на помощта – манастири:

Съгласно чл. 161 от Устава манастирите са местни поделения на Българската православна църква – Българска Патриаршия и на съответните митрополии и са юридически лица. Манастирът се управлява от Манастирски събор или в предвидените от Устава случаи – от игумен/игуменка. Манастирът се представлява от игумена/игуменката. В чл. 162 от Устава е посочено, че манастирите са ставропигиални и епархийски. Ставропигиалните са подчинени на Светия Синод, а епархийските – на местния епархийски митрополит. Манастир, който има най-малко 5 братя/сестри, се управлява от манастирски събор под председателството и ръководството на игумен/игуменка. Манастир с по-малко от 5 братя/сестри се управлява от игумен/игуменка, назначен/назначена от епархийския митрополит.

От гореизложеното се налага извода, че лицата, които са част от манастирския събор, както и неговия председател и ръководител – игумен/игуменка, са посочените в декларацията съгласно Приложение № 2 от Наредба № 6 лица, които представляват кандидата/ползвателя на помощта, негови законни или упълномощени представители, член/ове на управителния му орган.

1.3. Контролиращ орган на кандидата/ползвателя на помощта – църкви и епархийски манастири:

Съгласно чл. 3 от Устава на БПЦ нейната област в пределите на Република България се разделя на епархии. Съгласно чл. 5 от Устава всяка епархия се управлява от архиерей, който носи титлата митрополит. В чл. 81, ал. 6 от Устава е посочено, че епархийският митрополит представлява митрополията, а в чл. 95 от Устава са изброени неговите правомощия, едно от които гласи: „да настоява и да дава благословение за въздигане или поправяне на църкви, параклиси и манастири и да бди те да бъдат съграждани и украсявани в православно-църковен стил, като се стараят и да се запазват църковните старини“. Чл. 96, ал. 1 от Устава посочва, че митрополията е юридическо лице, чиито членове са църквите и манастирите като местни поделения в диоцеза на съответната епархия. Те са неотделима част от нея. Своите правомощия епархийският митрополит осъществява с помощта на Епархийски съвет. В чл. 112 от Устава е посочен състава на Епархийския съвет, а в чл. 121 от Устава са изброени неговите правомощия, едно от които е: „…да управлява общоепархийските имоти, фондове и капитали и да надзирава всички епархийски стопанства и поделения…“

От гореизложеното се налага извода, че митрополията, представлявана от епархийския митрополит, както и лицата в състава на Епархийския съвет са посочените в декларацията съгласно Приложение № 2 от Наредба № 6 лица, които вземат решения или упражняват контрол по отношение на кандидата/ползвателя на помощта – църква или епархийски манастир.

От друга страна, упълномощените да вземат решения или да упражняват контрол по отношение на кандидата/ползвателя на помощта лица са тези, които контролиращият орган (митрополията, представлявана от епархийския митрополит, както и лицата в състава на Епархийския съвет) на кандидата/ползвателя на помощта изрично е упълномощил.

1.4. Контролиращ орган на кандидата/ползвателя на помощта – ставропигиални манастири:

Неотделими членове на юридическото лице на Българската православна църква – Българска Патриаршия са ставропигиалните манастири като юридически лица и като местни поделения в нейния диоцез и юрисдикция. В чл. 162 от Устава е посочено, че ставропигиалните манастири са Рилският, Бачковският и Троянският и същите са подчинени на Светия Синод. Съгласно чл. 6 от Устава върховен ръководен орган на Българската православна църква – Българска Патриаршия е Светият Синод, който се състои от Българския патриарх и епархийските митрополити. Светият Синод действа в пълен и намален състав.

От гореизложеното се налага извода, че Светият Синод, който се състои от Българския патриарх и епархийските митрополити са посочените в декларацията съгласно Приложение № 2 от Наредба № 6 лица, които вземат решения или упражняват контрол по отношение на кандидата/ползвателя на помощта – ставропигиален манастир.

От друга страна, упълномощените да вземат решения или да упражняват контрол по отношение на кандидата/ползвателя на помощта лица са тези, които контролиращият орган (Светият Синод, който се състои от Българския патриарх и епархийските митрополити) на кандидата/ползвателя на помощта изрично е упълномощил.

2. Местни поделения – митрополии:

В случай, че кандидат по реда на Наредба № 6 от 28 март 2016 г. е местно поделение – митрополия:

2.1. Лицата, които представляват кандидата/ползвателя на помощта, негови законни или упълномощени представители, член/ове на управителния му орган са митрополията, представлявана от епархийския митрополит, както и лицата в състава на Епархийския съвет.

2.2. Лицата, които вземат решения или упражняват контрол по отношение на кандидата/ползвателя на помощта са Светият Синод, който се състои от Българския патриарх и епархийските митрополити.

Упълномощените да вземат решения или да упражняват контрол по отношение на кандидата/ползвателя на помощта лица са тези, които контролиращият орган (Светият Синод, който се състои от Българския патриарх и епархийските митрополити) на кандидата/ползвателя на помощта изрично е упълномощил.